Máis do 80% dos reforzos de persoal que hai nos xulgados foron aprobados nos dous últimos anos - SPJ-USO Galicia Máis do 80% dos reforzos de persoal que hai nos xulgados foron aprobados nos dous últimos anos - SPJ-USO Galicia\n← A directora xeral de Xustiza califica como “idónea” a comarcalización dos xulgados de violencia de xénero\nOposiciones 2006 – Gestión Procesal Libre →\nMáis do 80% dos reforzos de persoal que hai nos xulgados foron aprobados nos dous últimos anos\nPublicado el 17/11/2008| Comentarios desactivados en Máis do 80% dos reforzos de persoal que hai nos xulgados foron aprobados nos dous últimos anos\nFonte: Páxina web da Xunta:\nA directora xeral de Xustiza, Begoña Santos Fernández, afirmou hoxe ante a Comisión 1ª do Parlamento que máis do 80% dos reforzos de persoal vixentes no eido xudicial foron aprobados nos dous últimos anos. Santos Fernández asegurou que a Consellería de Presidencia, Administracións Públicas e Xustiza está a realizar un “importante esforzo na dotación de persoal de reforzo e prolongacións de xornada”.\nDeste xeito, en todos os xulgados do penal galegos aprobáronse, dende o pasado mes de agosto, medidas de apoio coa finalidade de responder á recente reforma penal en materia de circulación. Tan só neste período concedéronse 22 prolongacións de xornada nos xulgados do penal, repartidas da seguinte maneira: 7 para A Coruña, 6 para Ourense, 5 en Pontevedra, 3 para Vigo e unha para Lugo. A maiores, tamén se aprobaron funcionarios de reforzo para os penais número 2, 3 e 5 da Coruña.\nConcesión de medidas de apoio\nDoutra banda, a directora xeral lembrou que a concesión das medidas de apoio realízase no seo do grupo técnico da Comisión Mixta e en función das necesidades e peticións que formulan os órganos xudiciais. Segundo manifestou Santos Fernández, este grupo reúnese regularmente e, deste xeito, procédese á dotación de persoal de reforzo segundo ás peticións que se reciban e sexan conformes ao establecido na Orde do 4 de febreiro de 2004 sobre selección e nomeamento de interinos para cubrir postos de funcionarios dos corpos xerais ao servizo da Administración de Xustiza en Galicia.\nDe feito, a directora xeral dixo que esta Orde sinala a posibilidade de adoptar medidas de apoio aos órganos da Administración de Xustiza que soporten circunstancias “conxunturais de extraordinaria carga de traballo ou demora excepcional nos procedementos” ou ben mentres se tramita o proceso de aumento do cadro de persoal dun órgano, xustificado por causas estruturais. Non obstante, Santos Fernández fixo fincapé na necesidade de que estas medidas de reforzo sexan solicitadas polos órganos xudiciais para que lles sexan concedidas.\nCompromiso do Goberno\nDoutra banda, a directora xeral subliñou o compromiso do actual Goberno galego coa Xustiza. Neste sentido, indicou que proba diso é o número de unidades xudiciais creadas dende o ano 2005 que, contando coas aprobadas polo Goberno para o 2009, fan un total de 42, fronte as 18 creadas no período 2001-2004.\nAsí mesmo, Santos Fernández explicou que a actual Xunta de Galicia incrementou o orzamento para xustiza nos últimos 4 anos nun 37% de media en comparación co último orzamento do goberno do Partido Popular. “Galicia conta con un Goberno que aposta por facer da Xustiza un servizo de calidade para os cidadáns”, concluíu.


Bases Mercado Romaría Vikinga Catoira 2018 | Turismo Galicia\nO Concello de Catoira establece as seguintes bases que rexerán a organización e desenvolvemento do mercado da Romaría Vikinga 2018.\nAs asociacións en activo con sede en Catoira deberán xuntar unha fotocopia do CIF no momento de formalizar a inscrición.\nOs postos de alimentación e bebidas deberán manter condicións hixiénicas durante toda a xornada e contar con carné de manipulador de alimentos vixente.\nNo recinto das Torres de Oeste instalarase o mercado medieval. Os postos que desexen acceder a esta zona deberán de cumprir, ademais do anteriormente establecido, o seguinte:\nOs postos teñen que estar acondicionados con materiais da época (madeira, cortiza, teas, canizo) ou, cando menos, non serán visibles para o público outros materiais como plástico ou semellantes.\nTódalas persoas que atendan os postos teñen que ir vestidos de época obrigatoriamente, coidando tamén os complementos.\nO persoal do Concello encargado de vixiar que se cumpran as presentes bases poderán requirirlle ó responsable do posto en calquera momento o resgardo da inscrición.\nDe non cumprir o establecido nas presentes bases procederase ó peche do posto e o responsable do mesmo poderá ser sancionado economicamente e asumirá calquera tipo de responsabilidades que se poidan derivar.


O Porriño ten 91.111 m de rede pública de saneamento por acometer para dar...\nO Porriño ten 91.111 m de rede pública de saneamento por acometer para dar servizo ás 1.611 vivendas\n“Falamos dunha investimento de 14.064.036 euros, algo inasumible para calquera concello, que impón un compromiso firme pola nosa parte”, continuou o rexedor, “Non estou aquí para facer política nin enganar á veciñanza prometendo cousas que non podo cumprir. Estou aquí para resolver e dar solucións, esa é a miña obriga e ese é o meu compromiso”.\nPresentacion Plan Director Saneamento.\n20 de junio de 2022, 1:44\nO alcalde do Porriño, Alejandro Lorenzo, acompañado polos concelleiros de Vías e Obras e Urbanismo, Ramón Porto e Antía Carrera, presentaron este sábado ante os medios os resultados do estudo que recolle o estado actual da rede de saneamento en todo o termo municipal. Un Plan Director en base ao cal se elaborará a planificación técnica, financieira e temporal para a acometida integral da rede pública.\nA planificación encargada polo Goberno Municipal determina con exactitude os tramos e actuacións pendentes de executar en cada unha das parroquias, así como a súa extensión, o número de vivendas sen conexión e orzamento necesario para executala.\nPlan Director Saneamento O Porriño\n“Na actualidade faltan por 91.111 m de rede pública por acometer para dar servizo ás 1.611 vivendas que non contan con conexión e teñen que recurrir a sistemas individuais”, explicou o alcalde. Unhas cifras que para Lorenzo supoñen “que estamos fallando aos veciños e veciñas como administración, especialmente aos do rural, ao non prestarlles un servizo público que estamos obrigados a prestar”.\n“Planificación fronte á improvisación para conquerir con maior eficiencia a financiación que nos permita que o saneamento chegue a todas as vivendas do Porriño no menor tempo posible”, concluíu o alcalde, e para iso, anunciou que levará ao pleno da corporación a dotación dunha partida de 500.000 euros para a elaboración dos proxectos de obra e solicitará ao Consorcio de augas do Louro que se inicie unha operación de crédito que permita costear parte do montante total da execución, así como a financiación por parte das restantes administracións.\nCabe destacar que a eiva na prestación deste servizo básico no Porriño evidenciase máis en contraposición cos restantes concellos que forman parte do Consorcio de Augas do Louro, aínda tendo unha extensión similar: en Salceda completar o saneamento requeriría unha inversión de 7.347.246 euros, Tui 2.059.636 euros e Mos 1.478,914 euros.\nO Porriño ten 91.111 m de rede pública de saneamento por acometer para dar servizo ás...


A lenda das tres fontes irmás\nAntes de que se construísen as pontes que cobren o río Eume…\nNa serra do Xistral, nacían tres fontes xuntas coma irmás, Masma, Landro e Eume. O mar prometéralles que a primeira que chegara onda el, cumpriríalle un desexo. As tres fontes botáronse ao camiño rapidamente ata que cansaron e botáronse a durmir, prometendo que a primeira en espertar, avisaría ao resto. Sen embargo, cando o Masma e o Landro espertaron, marcharon caladiñas e amodiño para seguir co seu camiño. Cando espertou o Eume e descubriu a traizón, saíu enfurecida e entolecida, conseguindo chegar primeira ao mar. Esta fonte deu lugar ao río Eume, quen lle pediu como desexo ao mar que cada ano o agasallase cunha persoa.\nEse é o motivo polo que cada ano, o río Eume leva unha persoa consigo.\nEsta lenda tan recoñecida na vila, ten moitas versión e interpretacións, cambiando entre outras cousas, os ríos que a conforman (polo Sor, o Mandeo, ou o Ouro), mais sempre co mesmo desenlace: o sacrificio anual dunha persoa no río Eume. Aínda que moitas persoas coñecen a lenda, ninguén a proxectou nunca nunha imaxe, sendo pioneiro o artista Delio Rodríguez.\nDelio foi o encargado de darlle vida a unha lenda clásica que acompaña a vila dende hai moitos anos, amosando toda a nosa historia na súa PEZA. O artista foi quen de transmitir nun mural esa mestura de sensacións que produce a lenda e o poderío co que se describe ó río que atravesa a nosa vila.\nDelio Rodríguez é orixinario de Vigo, comezando dende moi novo a súa actividade na súa cidade natal. Desenvolveu unha gran parte da súa carreira profesional en México e de aí a países como Ecuador, Portugal ou Italia. Participou en gran variedade de eventos de arte urbana e proxectos sociais con murais en gran formato.\nAdemais dun talento innegable, Delio amosou un compromiso moi importante coa historia da vila, nutríndose dela para a elaboración da súa peza, a cal non deixou indiferente a ningunha veciña e veciño, que se acercaban a admirala durante o proceso.\nO artista daba a súa opinión sobre o proxecto nunha entrevista:\n«Gústame especialmente a aposta que se fai aquí para que todo teña relación co pobo e as súas historias, paréceme unha gran idea. Agora mesmo, o tema da arte urbana ten moita pegada, está en alza. Pero o que se fai en As Pontes, vino menos. En países como México é máis habitual, pero aquí é moi novidoso».\nTamén comentaba as boas migas que fixo coa xente do lugar, o seu club de fans local:\n«Unha das cousas que motivou o traballo con creces, foi a presencia de todos os veciños que ollaban o proceso compartindo impresións e experiencias comigo e me daban parabéns. Entre eles se encontran o club de fans das xubiladas do banco de todas as tardes, os cativos saudando e facendo preguntas ó saír da escola, o dono do local de enfronte que se ofreceu a gardarme o material durante os días de chuvia, os xubilados pintores e debuxantes no seu tempo libre, a señora que me compartiu sementes da súa horta, algunha xente que perdeu familiares e achegados no río e me agradecían a representación con certa maxia desta lenda dramática, e moitos máis. Pintar este mural sentiuse como estar na casa coa familia».\nA peza está na Avda. da Habana – Barrio do Barreiro, Bloque 6


O martes 24 de agosto ás 13:00 h, no Centro Cultural Islas Malvinas de La Plata, inaugúrase a mostra El Camino de Santiago. Una experiencia contemporánea de peregrinación, do fotógrafo monfortino Manuel Valcárcel. Datas da exposición: do 24.08.2021 ao 05.09.2021 Máis información\n21.08.2021 a 22.08.2021\nAres Indiano 2021\nO sábado 21 e o domingo 22 de agosto o Concello de Ares celebra a IVª edición do "Ares Indiano", a festa-recreación do pasado indiano e unha homenaxe á historia da emigración e ás xentes que, tras ter que marchar do seu lugar de orixe, volveron e convertéronse en mecenas de... Máis información\nCurso de francés na Praia de Vidy - Cours de français à Vidy-Plage 2021, en Lausanne\nDo 12 de xullo ao 13 de agosto, na Praia de Vidy (entre o Teatro e o minigolf) da capital do cantón de Vaud, a Oficina para os/as inmigrantes do Concello de Lausanne, organiza o seu curso de verán de francés. É de balde As prazas son limitadas e recoméndase a inscrición... Máis información\nEntrega dos Premios 'Alecrín 2021' da Federación de Entidades Culturais Galegas en Cataluña (FEGALCAT), en Lalín\nO martes 10 de agosto a partir das 12:00 h, no Auditorio de Lalín (Salón Teatro), a Federación de Entidades Culturais Galegas de Catalunya (FEGALCAT) fará entrega dos seus premios 'Alecrín 2021'. Programa: picar aquí para descargar Máis info: Tlf. 606 504 278 Máis información\n06.08.2021 a 07.08.2021\nFesta do/a emigrante 2021 en Val do Dubra\nO venres 6 e o sábado 7 de agosto, en Bembibre, o Concello de Val do Dubra organiza a Festa do/a Emigrante 2021, unha homenaxe aos/ás emigrantes dubreses/as con actividades culturais, deportivas e música. Programa: picar aquí para descargar Máis info: valdodubra.gal |... Máis información\nExposición "El Camino de Santiago. Una experiencia contemporánea de peregrinación", en Bos Aires\nAta o luns 2 de agosto, en horario de 9:00 a 18:00 h, pode visitarse na Igrexa de San Ignacio de Loyola de Bos Aires a mostra El Camino de Santiago. Una experiencia contemporánea de peregrinación, do fotógrafo monfortino Manuel Valcárcel. Máis información\nGalegos de Terra Adentro: Historias de familias O dpto. de Salto espéranos... Pedro Cereijo e Benito Pose Mesías, mesmas raíces, mesmos principios. Pedro Cereijo (Cereijo) Benito Pose Mesías (Laxe, A Coruña) Máis info: XOVES 22 de XULLO - 19 HORAS VÍA ZOOM (ID: 811... Máis información


Una das especies peninsulares en maior risco de extinción que precisa de plans urxentes de recuperación\nData de publicación: Venres, 19deMaiode2006\nO urogallo (Tetrao urogallus) é a maior das gallináceas españolas que recibe o seu nome polo son que emite durante o seu celo, parecido ao do “uro”, antepasado salvaxe dos bóvidos domésticos. Trátase dunha reliquia da época glacial: Tras a retirada dos xeos, permaneceron illadas no norte peninsular pequenas poboacións que evolucionaron cara a dúas subespecies diferentes: a Aquitanicus, presente en Pireneos, e a Cantabricus, máis pequena, de tons máis claros e pico máis curto, que habita nas comunidades do Cantábrico.\nA pesar de que o seu caza está vedada desde 1979, e que desde 1986 está catalogada como especie protexida, o seu número continúa diminuíndoO urogallo é unha ave de ámbito boreal, abundante en Escandinavia, os países bálticos e Rusia. Na península ibérica, a súa poboación diminuíu considerablemente nos últimos anos, ata o punto de que actualmente é unha das especies máis ameazadas. A pesar de que o seu caza está vedada desde 1979, e que desde 1986 está catalogada como especie protexida, o seu número continúa diminuíndo. A finais dos 80, estimábase que había 942 machos adultos contabilizados, mentres que en 2001 censáronse 689.\nEn total, calcúlase que hai un mil oitocentas parellas en España. O urogallo pirenaico habita principalmente na comunidade catalá, onde se atopa o 85% dos exemplares da península, segundo a Estratexia para a Conservación do Urogallo Pirenaico do Ministerio de Medio Ambiente, que apunta tamén que en Navarra e o sector occidental de Aragón a súa poboación atópase fragmentada e con escasas posibilidades de supervivencia.\nPola súa banda, o urogallo cantábrico atópase en peor situación. En Cantabria só queda un exemplar macho, polo que se atopa abocado á súa extinción, segundo a asociación ecoloxista ARCA. En Galicia dáse practicamente por extinguido, posto que a especie está por baixo do seu limiar mínimo de renovación poboacional, mentres que no País Vasco desapareceu a principios do século XX.\nEntre as principais causas da súa regresión atópanse as seguintes:\nFragmentación e destrución do seu hábitat. O urogallo voa mal, polo que adoita chocar contra cercados, valos ou árbores de bosques pechados. Pola súa banda, a acción doutras especies, como o venado, tamén inflúe negativamente no seu hábitat\nActividades humanas, como o sendeirismo, os deportes de neve, cazarías de jabalíes ou gañado no monte\nDepredadores naturais dos ovos e as crías, como jabalíes, raposos ou comadrejas. A mortaldade dos pitos é moi alta nas primeiras semanas de vida\nFurtivismo, incentivado polos elevados prezos que se alcanzan no mercado ilegal\nCambio climático: a subida das temperaturas estaría a afectar a esta especie de ámbito boreal, que podería estar a se trasladar máis ao norte\nOs expertos recomendan a posta en marcha dun programa de cría en catividade, para conseguir unha reserva xenética que permita perpetuar a especie. Pola súa banda, as actividades humanas deberíanse adecuar ás esixencias ambientais da especie, tratando de non interferir no seu hábitat. Outras medidas propostas pasan pola consideración do urogallo como “unha especie de interese xeral”, o que levaría ao incremento dos orzamentos das administracións.\nPrincipais características do urogallo\nO urogallo precisa dunha contorna moi peculiar: bosques de conífera tranquilos, claros, con abundante vexetación e árbores con ramas fortes e horizontais para durmir, así como auga potable e formigueiros. Trátase dunha ave de gran tamaño e notables diferenzas entre o macho e a femia (dimorfismo sexual). O macho pode chegar ao metro de lonxitude e o catro quilos de peso, mentres que a femia non adoita superar o setenta centímetros de lonxitude e os dous quilos de peso. A cor da plumaxe dos machos é unha mestura abigarrada entre verde metálico, gris e branco, mentres que o das femias é de cor avermellada con manchas pardas e lechosas. O pico tamén lles diferencia: prominente, de forma curva e de cor marfil nos machos e breve e de cor negra nas femias.\nA súa dieta depende das estacións. No verán aliméntase de herbas, crisálidas de formiga, landras, bayas, lagartijas e mesmo serpes, mentres que no inverno mantense con agullas dos piñeiros e brotes. De forma regular traga pedras, que lle facilitan a dixestión na molleja. A época de celo dura desde marzo ata maio. O macho profire berros de reclamo ao amencer e á tardiña para atraer ás femias, ata que consegue copular con varias nun mesmo día. As galiñas pon entre cinco e doce ovos nun foxo do chan, onde son obxectivos fáciles para os seus predadores.\nespecie especies peninsulares macho-gl risco de extinción urogallo


O Muncyt saca o museo á rúa - Historia de Galicia\nMuseo Nacional de Ciencia e Tecnoloxía, Muncyt, da Coruña / muncyt.es\nO Museo Nacional de Ciencia e Tecnoloxía (Muncyt) da Coruña programou diversas actividades este mes con motivo do seu quinto aniversario e máis de 250.000 visitantes. E para conmemoralo vai sacar distintas actividades á rúa.\nAsí, organizou actividades especiais para todos os públicos que terán lugar durante todo o mes de maio, desde un concerto de violín, un concurso de fotografía e talleres especiais para que os visitantes participen no aniversario.\nAdemais, o sábado o Museo estará presente cunha jaima na feira do ‘Día da Ciencia na Rúa’ que se celebra no Parque de Santa Margarita, desde as 11,00 horas ata as 19,00 horas. O día 20 continuarán os actos coa inauguración da exposición ’25 miradas do Muncyt’. Nesta mostra exporanse as fotos gañadoras e as 25 mellores presentadas ao certame ‘A postal do Muncyt’, un concurso fotográfico con imaxes do interior da sede.\nTemas: A CoruñacienciaMuncyt\nSeguinte Dous curas condenados a pagar 270 euros por restaurar unha imaxe relixiosa sen permiso\nAnterior Acusan á Xunta de restaurar bens da Igrexa pero non o Pasatempo de Betanzos, o primeiro parque temático de Europa


Miro Villar espallou os seus haikus do Finisterrae Bretón pola costa ártabra - Cultura - Que pasa na costa\nMiro Villar espallou os seus haikus do Finisterrae Bretón pola costa ártabra\nEncantador o ambiente na A Lus do Candil, a libraría que os fisterráns Alba e Modesto Fraga rexentan en Arteixo, para acoller a presentación do libro do escritor ceense Miro Villar, titulado "Breizh". Un libro que xa está nomeado aos premios Ánxel Casal, e que espalla as vivencias do poeta pola Bretaña Francesa de 3 en 3 versos.\nAsí son os haikus de Miro e así os mira Xosé María Lema Suárez, encargado do limiar do libro e ademais de facerlle a presentación ante o selecto público. I é que entre os asistentes ao acto estaban caras coñecidas da cultura galega e da Costa da Morte como Luís Lamela, Rosalía Fernández Rial, Manolo Suarez, Francisco Souto ou Xan Fernández Carrera, entre outros.\nMiro Villar falou longo e tendido do proceso creativo que inspirou esta nova obra da súa autoría, escrita utilizando a modalidade literaria dos "haiku" xaponeses, e relatou ademais a experiencia da viaxe realizada co SEMESCOM ás terras da Bretaña, que deron orixe ao libro.\nMiro Villar leva os seus haikus bretóns aos premios Ánxel Casal.\nXosé María Lema Suárez: Os haikus de Miro Villar.\n7 haikus dende o outro Finisterrae con Miro Villar.\nA Lus do Candil.


Axudas da Deputación de Lugo para a recuperación de terras abandonadas - Campo Galego\nInicio / Desenvolvemento rural / Axudas da Deputación de Lugo para a recuperación de terras abandonadas\nOs produtores recibirán 500 euros por hectárea que se reactive para a súa explotación agrícola ou gandeira. A Deputación destina un total de 300.000 euros para esta liña de apoios, que se abrirá este mes\nCampo Galego - 14/08/2018\nCampo Galego 14/08/2018 2:48 p.m.\nDarío Campos, presidente da Deputación de Lugo.\nA Deputación de Lugo acordou hoxe en xunta de goberno a convocatoria dunha liña de axudas para a recuperación de terras agrarias abandonadas. Os apoios, que serán de 500 euros por hectárea recuperada, diríxense a gandeiros e agricultores da provincia, tanto a título individual como para Sats ou outras sociedades titulares de explotacións. As terras baldías deberán ter un mínimo dunha hectárea e deberán ser xestionadas polo produtor ben en propiedade, ben por aluguer ou cesión.\nO organismo provincial espera que a convocatoria aprobada hoxe saia publicada no Boletín Oficial da Provincia ao longo do mes de agosto. Será nese intre cando se abra o prazo de solicitude. A Deputación prevé destinar un total de 300.000 euros a esta liña de apoios, cun máximo de 9.000 euros por beneficiario, co cal en teoría poderanse recuperar 600 hectáreas.\nDesde a Deputación, o seu presidente, Darío Campos, incide en que esta liña de axudas é “totalmente novidosa” entre as Administracións públicas, “froito do noso compromiso cos gandeiros e agricultores, que vai máis alá dun slogan”, valora. A Deputación puxo en marcha as subvencións para recuperar terras abandonadas nos anos 2014 e 2015, periodo no que accederon ós apoios 178 agricultores e gandeiros para reactivar a produción en preto de 1.200 hectáreas.\nCampos destaca que se volven ofrecer estas axudas porque “así mo pediron persoalmente os produtores da provincia”.


O Goberno galego achega preto de 47.000 euros á Asociación Misela – O Barbanza\nO Goberno galego achega preto de 47.000 euros á Asociación Misela\nO director xeral de Maiores e Persoas con Discapacidade, Fernando González Abeijón, visitou na mañá deste 14 de outubro as instalacións do centro de día e o centro ocupacional da Asociación Misela de persoas con diversidades funcionais e cognitivas, con sede en Noia. Nas dependencias de Misela, González Abeijón salientou que a Xunta achega, gracias á liña de axudas do 0,7% do IRPF, preto de 47.000 euros para a posta en marcha dun programa de atención temperá dirixido a nenos de 0 a 16 anos.\nAdemais, lembrou que o Goberno galego vén de financiar catro novas prazas no centro ocupacional da entidade, cun custe de 40.000 euros anuais. Deste xeito, dixo, “a Xunta destina 194.000 euros a financiar 15 prazas do centro ocupacional e oito no centro de día de Misela”.\nFernando González Abeijón percorreu as instalacións e salientou o labor que alí se leva a cabo diariamente para a mellora da autonomía e da calidade de vida das persoas con discapacidade. Puido ver de primeira man o traballo que se desenvolve nos centros de Misela: actividades que axudan a avanzar no desenvolvemento social e persoal mediante a combinación de iniciativas rehabilitadoras e o traballo diario en grupo.


SGAE: ¿o mesmo can con distinto colar? – Marcus.gal\nSGAE: ¿o mesmo can con distinto colar?\nA última tira de Luis Davila pareceume especialmente boa, por resumir nunha imaxe a complexa situación da Sociedade Xeral de Autores e Editores (SGAE): Por unha banda temos o...\nde\tMarcus\t30 Abril, 2012\nA última tira de Luis Davila pareceume especialmente boa, por resumir nunha imaxe a complexa situación da Sociedade Xeral de Autores e Editores (SGAE):\nPor unha banda temos o rechamante que resulta que alguén como Antón Reixa, ao que moitos poden encasillar como un inconformista que na súa etapa musical converteuse en toda unha icona dunha época coa súa formación Os Resentidos, vaia a ocupar un posto asociado a unha imaxe corporativa e patronal; pero iso é culpa dos ollos que miran, posto que Reixa leva moitos anos facendo carreira como empresario do audiovisual galego (a quen podemos agradecer a serie Mareas Vivas, a película O ano da carracha ou o mítico programa da TVG Sitio Distinto). Ora ben, tras escoitar as súas intervencións en #NeThinking penso que está a adoptar unha posición negacionista, en vez de chamar a unha reformulación do sector.\nPor outra banda tamén temos a imaxe pública da SGAE, que tras moitos anos de malas prácticas (dende operar como unha organización mafiosa ata violentar a intimidade das persoas) conta cun claro rexeitamento social, o que está a saírlle moi caro a todos os defensores da propiedade intelectual.\nAo final, se non se depuran responsabilidades pola anterior dirección da SGAE (que parecía estar formada por un fato de ladróns) e se reforma profundamente a Lei de Propiedade Intelectual, teremos só un cambio de cara que non poderá arranxar a falta de comunicación entre os dous estremos de boa parte do sector cultural. Crucemos os dedos, e agardemos que as cousas cheguen a bo porto, pois nin os contidos poden producirse a custo cero, nin é normal que continuemos a pensar nas obras audiovisuais como produtos físicos e copias.


Elena Sierra condena o abandono das rúas peonís de Ribadeo por parte do Concello - AMARIÑAXA\nElena Sierra condena o abandono das rúas peonís de Ribadeo por parte do Concello\nA vicevoceira do Grupo Municipal Popular de Ribadeo, Elena Sierra, lamenta o abandono das rúas peonís de Ribadeo por parte do goberno local. “É sorprendente a actitude do BNG que fala da importancia do comercio local, pero coa súa falta de traballo perxudica ao sector”.\nSierra explica que “os veciños camiñan con medo por estas rúas e os comerciantes están fartos do mal estado no que se atopan, tal e como nolo comunicaron coas súas queixas”.\nA vicevoceira incide en que “non é algo que veña de agora, senón que o noso grupo xa o leva dicindo desde o inicio deste mandato tanto nos medios como nos plenos onde a resposta do BNG é: xa ou iremos facendo, bachearemos…. Como sempre, unha resposta moi pouco seria”, lamenta. De feito, non último pleno ou Grupo Municipal Popular tamén se interesou polo arranxo dás rúas peonís de Ribadeo que son moi concorridas “e a resposta do goberno local foi, como sempre, nula”.\nO Grupo Municipal Popular reivindica “unha inversión seria para unha actuación inmediata nestas rúas”, segundo sentenza Sierra.\nBota a andar o obradoiro Ribadeo prepara o teu camiño\nO Concello ribadense deseñou actividades complementarias para os centros de ensino


Sesión maxistral A atención personalizada realizarase tanto no horario de titorías oficial como por medio do correo electrónico ou dos foros da materia na plataforma TEMA. Ten como obxectivo: a) asesorar o alumnado sobre a realización das distintas encargas que se propoñan ó longo do curso. b) ofrecer axuda para a xestión dos grupos de traballo nos que se integren. c) atender as distintas necesidades do alumno en función das actividades que se realicen e das metodoloxías docentes empregadas\nActividades introdutorias A atención personalizada realizarase tanto no horario de titorías oficial como por medio do correo electrónico ou dos foros da materia na plataforma TEMA. Ten como obxectivo: a) asesorar o alumnado sobre a realización das distintas encargas que se propoñan ó longo do curso. b) ofrecer axuda para a xestión dos grupos de traballo nos que se integren. c) atender as distintas necesidades do alumno en función das actividades que se realicen e das metodoloxías docentes empregadas\nPrácticas autónomas a través de TIC A atención personalizada realizarase tanto no horario de titorías oficial como por medio do correo electrónico ou dos foros da materia na plataforma TEMA. Ten como obxectivo: a) asesorar o alumnado sobre a realización das distintas encargas que se propoñan ó longo do curso. b) ofrecer axuda para a xestión dos grupos de traballo nos que se integren. c) atender as distintas necesidades do alumno en función das actividades que se realicen e das metodoloxías docentes empregadas\nEstudo de casos/análises de situacións A atención personalizada realizarase tanto no horario de titorías oficial como por medio do correo electrónico ou dos foros da materia na plataforma TEMA. Ten como obxectivo: a) asesorar o alumnado sobre a realización das distintas encargas que se propoñan ó longo do curso. b) ofrecer axuda para a xestión dos grupos de traballo nos que se integren. c) atender as distintas necesidades do alumno en función das actividades que se realicen e das metodoloxías docentes empregadas\nResolución de problemas e/ou exercicios A atención personalizada realizarase tanto no horario de titorías oficial como por medio do correo electrónico ou dos foros da materia na plataforma TEMA. Ten como obxectivo: a) asesorar o alumnado sobre a realización das distintas encargas que se propoñan ó longo do curso. b) ofrecer axuda para a xestión dos grupos de traballo nos que se integren. c) atender as distintas necesidades do alumno en función das actividades que se realicen e das metodoloxías docentes empregadas


Prácticas externas | Máster MUNEAE\nO Máster en Necesidades Específicas de Apoio Educativo contará con dúas materias de formación práctica que se realizarán en asociacións e entidades tanto públicas como privadas que traballan no ámbito das persoas con discapacidade e coas que a Universidade de Vigo estableceu un convenio de cooperación formativa.\nEstas prácticas externas están dirixidas a adquirir competencias profesionais específicas no traballo práctico e real e a facilitar a integración e aplicación de todas as competencias adquiridas no máster.\nNa materia Prácticas Externas I os estudantes rotarán un total de 115 horas por entidades e servizos de distintas institucións que traballan no ámbito da discapacidade para coñecer as necesidades específicas de axuda dos distintos colectivos de persoas discapacidade (físicos, sensoriais, intelectuais, derivados do contexto sociocultural, etc.).\nNa materia Prácticas Externas II cada estudante elixirá un centro/servizo para realizar 155 horas de prácticas tuteladas por un profesional do mesmo e co seguimento, supervisión e titoría dun profesor/a do máster.\nOs elementos centrais das prácticas son a participación activa nos distintos centros/servizos e a reflexión sobre a práctica realizada polo que, como produto das mesmas, os estudantes terán que realizar unha memoria de prácticas. Para a realización das prácticas os estudantes e titores/as deben ter en conta unha serie de orientacións e procedementos.\nOrientación e procedementos\nCalendario do practicum\nPrácticas Externas I 1º cuadrimestre\nOutubro a xaneiro\nPrácticas Externas II 2º cuadrimestre\nFebreiro a xuño


A protección de datos garante o dereito dos cidadáns e cidadás a controlar os seus datos persoais e a dispor e decidir sobre os mesmos. Toda a cidadanía ten o dereito fundamental á protección da súa privacidade e dos seus datos persoais.\nO tratamento dos datos de carácter persoal que se reciban a través desta sede electrónica axustarase aos principios e obrigacións establecidos no Regulamento do Parlamento Europeo e do Consello de 27 de abril de 2016 (RGDP), relativo á protección das persoas físicas con respecto ao tratamento de datos persoais e á libre circulación dos ditos datos, e polo que se derroga á Directiva 95/46/CE, e a Lei Orgánica 3/2018, do 5 de decembro, de Protección de Datos Persoais e garantía dos dereitos dixitais.\nO Concello de Avión comprométese ao cumprimento da súa obrigación de confidencialidade con respecto aos datos de carácter persoal que poidan ser solicitados a través dos servizos desta sede, e ao seu tratamento. Para estes efectos, adoptaranse as medidas necesarias para evitar a súa alteración, perda, tratamento ou acceso non autorizado.\nA recollida e tratamento automatizado de datos de carácter persoal ten como única finalidade a prestación dos servizos solicitados, e o seguimento de consultas realizadas polas persoas usuarias.\nOs datos persoais proporcionados conservaranse durante o tempo necesario para cumprir coa finalidade para a que se recollen e para determinar as posibles responsabilidades que se puideran derivar da finalidade, ademais dos períodos establecidos na normativa de arquivos e documentación.\nCon carácter xeral non se comunicarán os datos persoais a terceiros, salvo obrigación legal, entre as que poden estar as comunicacións a Xuíces e Tribunais.\nEn todo momento poderanse exercer os dereitos de acceso, rectificación, cancelación ou oposición solicitándoo á Dirección da Axencia por calquera medio que deixe constancia do seu envío e da súa recepción.\nDelegado de Protección de datos no concello de Avión\nEnlace relacionado: Agencia Española de Protección de Datos


Unha década con Feijóo a pasear polas feridas da esquerda galega - Praza Pública\nFeijóo, durante o debate electoral da CRTVG en 2016 © CRTVG\nO 28 de febreiro de 2009 celebrouse unha xuntanza de destacados dirixentes do PSdeG da que saíu un acordo. Se, como apuntaban algunhas enquisas, nas eleccións do día seguinte o PP de Alberto Núñez Feijóo lograba a maioría absoluta no Parlamento de Galicia no seu primeiro intento, quen en 2005 remudara a Manuel Fraga na presidencia da Xunta, o socialista Emilio Pérez Touriño, sería substituído de inmediato como secretario xeral do partido. O seu lugar ocuparíao Pachi Vázquez, barón ourensán da formación e conselleiro de Medio Ambiente no Goberno de coalición de PSdeG e BNG.\nPachi Vázquez, que remudou a Touriño como líder do PSdeG un mes despois da perda do Goberno, vén de anunciar a súa marcha do partido\nO augurio demoscópico cumpriuse e o guión marcado naquela xuntanza de dirixentes do PSOE e do PSdeG, tamén. Touriño, quen dende 1998 dera fiado non sen esforzo o máis semellante ao ansiado proxecto en clave galega do partido, dimitiu do liderado ao día seguinte dos comicios. Apenas mes e medio despois, o 25 de abril, Vázquez ascendeu á secretaría xeral nun Congreso Nacional extraordinario sen rivais.\nVázquez, que revalidou o liderado por 33 votos tres anos despois, anunciou hai poucos días a súa baixa como militante socialista. Tras fracasar nos intentos por ser candidato á alcaldía de Ourense en 2014 e líder do partido na provincia en 2017 marchou cargando contra os actuais dirixentes e negando os ruxerruxes que o situaban na órbita de Ciudadanos.\nCongreso Nacional extraordinario do PSdeG en 2009 CC-BY-NC-SA PSdeG\nO ex-conselleiro e antigo alcalde do Carballiño pechou así un círculo que ben podería servir como metáfora das feridas abertas na esquerda galega da última década. Dende aquela primeira maioría absoluta do PP de Feijóo non houbo ningún momento de dificultades para o PP que non cadrase cunha crise interna nunha ou varias das formacións da esquerda.\nDende a primeira maioría absoluta de Feijóo non houbo ningún momento de dificultades para o PP que non cadrase cunha ou varias crises internas da esquerda\nAsí, por exemplo, os conflitos internos dos tempos de Vázquez como secretario xeral levaran en 2012 a Feijóo a adiantar as eleccións galegas que tocaría celebrar en marzo de 2013. Nas filas populares popularizouse a chanza “salvar ao soldado Pachi”; tratábase de ir ás urnas antes de que ao PSdeG lle dese tempo a celebrar primarias e así sucedeu.\nEscisións no BNG e en AGE\nPoucos meses antes do adianto electoral de 2012, a finais de xaneiro, os enfrontamentos acumulados no seo do BNG, organización que construíra boa parte do seu potencial político aglutinando múltiplas forzas do nacionalismo galego, implosionaba nunha Asemblea Nacional dramática. O Mercado Nacional de Gando de Amio, en Santiago, foi o escenario do choque definitivo que poucas semanas despois derivaría na escisión do Bloque, con marchas como a do sector liderado por Xosé Manuel Beiras, o Encontro Irmandiño. O BNG iniciaba así todo un calvario político mentres, pouco despois, o grupo de Beiras e outras pequenas formacións soberanistas alleas ao Bloque constituían Anova.\nVotación na Asemblea Nacional do BNG en 2012 CC-BY-NC-SA BNG\nMentres os gobernos de Feijóo e Rajoy aplicaban recortes a esquerda galega deconstruíase ou procuraba reconstruírase\nMentres os gobernos de Feijóo e Mariano Rajoy aplicaban os seus primeiros paquetes de recortes sociais a esquerda galega deconstruíase ou procuraba reconstruírse. Ás eleccións adiantadas por Feijóo a Anova acabada de nacer concorreu coaligada con Esquerda Unida e formacións con menor implantación. Nacía a Alternativa Galega de Esquerda (AGE), cun daquela descoñecido Pablo Iglesias entre os seus asesores de campaña. Os seus nove escanos foron a gran sorpresa da noite electoral que serviu a Feijóo para alargar a maioría absoluta malia perder votos.\nPero aquel fulgurante e novidoso fenómeno electoral non tardou en transitar polos vieiros tradicionais do enfrontamento intestino. O grupo de AGE rematou a lexislatura escindido en tres sectores malia servir en boa medida, polo camiño, como xermolo das despois exitosas mareas municipais.\nDo éxito das mareas á crise de En Marea\nAs mareas, precisamente, foron observadas durante algo máis dun ano como unha vía posible para desbancar o PP do poder da Xunta. Os éxitos destas confluencias de esquerda nas municipais de 2015, con alcaldías como A Coruña, Santiago e Ferrol –ademais de varias vilas-- e o mantemento do poder de PSdeG e BNG en varios dos seus feudos bosquexaron as que poderían ser as bases dunha eventual alianza da esquerda a tres bandas fronte a un PP en horas baixas, enfraquecido polos recortes da crise e os casos de corrupción. Mesmo os populares chegaron a temer polo poder.\nMitin de En Marea previo ás eleccións xerais CC-BY-NC-SA En Marea\nPero a expectativa durou menos de medio ano e esvaeceu nos axitados meses que transcorreron entre as eleccións xerais de decembro de 2015 e as repetidas en xuño do ano seguinte. Anova, Podemos e Esquerda Unida concorreran a ambas como En Marea, coalición que, con 400.000 votos o 20-D, logrou o sorpasso ao PSOE e tornou en segunda forza política galega medrando en caladoiros electorais dos socialistas e tamén do BNG, que quedou sen representación no Congreso.\nEntre as primeiras e as segundas xerais as costuras de En Marea comezaron a tensar con debates sobre liderados, organización e xeito de concorrer ás eleccións galegas\nEntre as primeiras e as segundas xerais, nas que En Marea perdeu un escano e a segunda posición, as costuras da poliédrica alianza comezaron a tensar con debates a respecto de liderados, modelo organizativo e xeito de concorrer ás eleccións galegas de 2016. Para a candidatura nesa cita soaba con forza un nome, o de Luís Villares, maxistrado progresista e un dos referenes de Xuíces para a Democracia en Galicia, abertamente galeguista e coñecido polas súas reflexións académicas a respecto da lingua galega e os dereitos sociais.\nOs contactos con Villares cristalizaron de vez en agosto, apenas mes e medio antes da cita electoral, aos que En Marea se ía presentar como “partido instrumental”. O proceso de conformación de listas foi apenas un petisco do que estaba por vir. A integración de Podemos foi especialmente conflitiva e non foi resolta literalmente ata última hora coa intervención directa de Pablo Iglesias, cuxas intervencións centrais naquela campaña, de precaria estrutura, ficaran eclipsadas polo seu daquela aberto enfrontamento co sector liderado por Íñigo Errejón.\nMáis dun ano de interinidade no PSdeG\nA campaña de En Marea en 2016 foi precaria, pero a do PSdeG non o foi menos. Os socialistas víranse obrigados a cambiar de líder en marzo daquel ano, cando a xuíza de Lugo Pilar de Lara imputou por partida dobre ao seu secretario xeral, José Ramón Gómez Besteiro, por asuntos vinculados á súa etapa de concelleiro en Lugo xusto cando ía dar o salto definitivo á política autonómica e lanzar a súa candidatura á Xunta.\nDebate electoral na CRTVG en 2016 © CRTVG\nEn ausencia de Besteiro, que aínda agarda en 2018 pola resolución daqueles casos, o PSdeG quedou nas mans dunha xestora e elixiu a candidatura á Xunta nunhas primarias que volveron amosar á opinión pública as múltiplas formas de pelexar entre compañeiros de partido. O vencedor do proceso foi Xoaquín Fernández Leiceaga, que tras unha campaña con máis vontade que medios deu empatado a 14 escanos con En Marea malia quedar por tras en votos. Feijóo logrou sen problemas a súa terceira maioría absoluta consecutiva mentres na oposición só se recolocaban as pezas.\n‘Efecto Pontón’, sorpresa Caballero e guerra total de En Marea\nEntre a militancia do BNG cundiu a sensación de que Pontón e a xeración de dirixentes que a acompañan deran sacado o barco das rochas\nParadoxalmente, a maior satisfacción relativa da noite electoral galega de 2016 foi na formación que acadou menor representación parlamentaria, o BNG. Tras os anos máis duros da súa historia e un breve período co economista Xavier Vence á fronte a formación soberanista elixira como líder a Ana Pontón, deputada dende 2005 que tivo que enfrontarse a un panorama demoscópico que situaba o Bloque ao bordo da desaparición parlamentaria.\nO bo papel de Pontón no debate central da campaña –un inédito encontro a cinco bandas na TVG- deu azos á militancia do BNG, que ao partir dunhas baixísimas expectativas electorais leu con alivio, mesmo con ledicia, os 6 escanos obtidos, un menos que en 2012 e seis menos que en 2009. Pontón e a, en boa medida, nova xeración de dirixentes que a acompañan deran sacado o barco das rochas tras o duro tránsito do anterior ciclo electoral.\nPontón, tras ser elixida líder do BNG CC-BY-NC-SA BNG\nPero, outra volta, a calma nunca chega a todas as pólas da esquerda galega ao mesmo tempo. Co Bloque en augas calmas, os sucesivos pasos de En Marea para organizarse internamente foron acompañados de cadansúas tempestades que deron lugar a dous bloques internos con xeometrías variables. Non tardou en falarse de ‘villarismo’ e sector crítico e o consenso entre a dirección encabezada por Villares e grupos como Podemos, EU, parte de Anova e algunhas das principais mareas foi practicamente inexistente.\nCaballero, coñecido durante anos como militante crítico, gañou as primarias e xa traballa no seu perfil de candidato do PSdeG\nMentres Villares procuraba reivindicar o liderado da oposición outorgado polas urnas, no PSdeG procuraban poñer fin ao baleiro de poder. No ronsel do regreso de Pedro Sánchez nas primarias de 2017 deu en vencer entre a militancia o vigués Gonzalo Caballero, coñecido durante anos polo seu perfil de militante crítico en Vigo, onde mantivo abertos desacordos co alcalde e líder local, o seu tío, Abel Caballero.\nNon sen tensións internas Caballero apostou por facer coincidir as primarias municipais coas autonómicas. Aínda que as eleccións galegas non están previstas ata 2020, en novembro de 2018 logrou sen rivais ser elixido aspirante socialista á Xunta e traballa xa na construción do seu perfil de candidato. O seu modelo é, en boa medida, o que a finais dos 90 comezou a tecer Touriño.\nGonzalo Caballero e Pedro Sánchez, no Congreso Nacional do PSdeG © PSOE\nPSdeG e BNG teñen, daquela e agás sorpresa, despexados os seus procesos internos cara ás eleccións de 2020, que estarán inevitablemente condicionadas polo convulso panorama estatal e polos resultados municipais, proba transcendental para as mareas. A proximidade das municipais, precisamente, é un dos elementos aludidos polas poucas voces que, no seo de En Marea, reclaman acalmar a guerra aberta que a formación vive nas últimas semanas.\nAs eleccións internas de En Marea derivaron en acusacións de fraude\nAs eleccións internas que se presentaban como probable batalla definitiva entre os dous sectores de En Marea na primeira fin de semana de decembro deron un xiro inesperado ás poucas horas de comezar. A comisión de garantías, dependente da actual dirección, anunciou a suspensión do proceso tras alertar de que detectara accesos irregulares ao censo por parte do comité electoral, con maioría do sector crítico como resultado das votacións do plenario da formación.\nLuís Villares e outros membros de En Marea, durante un plenario CC-BY-SA En Marea\nA medio ano das municipais os de Feijóo volven atopar outra ferida na esquerda pola que pasear\nA candidatura de Villares (Coidando a Casa) e a lista dos críticos (Entre Todas, encabezada polo ex-deputado David Bruzos) non tardaron en intercambiar acusacións máis ou menos abertas de fraude e esta semana o responsable legal do censo, membro da dirección, anunciaba o envío do acontecido á Fiscalía ao considerar que puido existir un delito contra a lexislación en materia de protección de datos. O proceso retomarase en canto haxa “garantías”, sinala a coordinadora, mentres que a candidatura crítica nega irregularidades e di temer que a única intención sexa a de dilatar as votacións todo o posible. Unha xuntanza do Consello das Mareas á que o sector crítico declinou asistir abordou os detalles este sábado e, outra volta entre acusacións mutuas, o horizonte da votación sitúase nos derradeiros días do ano. A coordinadora anunciou cambios nos controis do proceso para ter maior seguridade.\nA medio ano das municipais os de Feijóo volven atopar, con indisimulada satisfacción, outra ferida na esquerda pola que pasear. Outro camiño no que os méritos propios se reflicten nos espellos cóncavos dos enfrontamentos alleos.


Participan na feira 132 empresas e servizos públicos de emprego de 14 países\nMáis de 2500 persoas buscan emprego na edición virtual da Finde.U\nA cita arrincou este luns e xa se tramitaron máis de 200 entrevistas vía Skype\nMáis de 2500 persoas inscritas que demandan emprego, fundamentalmente de Portugal e España, pero tamén do resto de países europeos. Esta semana celébrase a terceira edición da Feira Internacional Virtual de Emprego Finde.U e, a pouco máis de 24 horas desde que abriu as súas portas, as e os visitantes presentaron xa ás máis de 130 empresas participantes preto de 2.900 currículos, concertaron 156 entrevistas vía Skype e hai máis dun cento pendentes de confirmación de horario. Por diante queda o resto da xornada do martes e todo o mércores, xa que as inscricións manteranse abertas ao longo dos tres días que dura a feira.\nGarantir que todo o alumnado que cumpra as condicións para iniciar estudos de mestrado oficial poida acceder en condicións de igualdade a ditos estudos. Con esta finalidade, a Universidade acaba de facer pública, un curso máis, unha nova convocatoria das bolsas para o inicio de estudos en másteres oficiais no curso 2017/2018, axudas dotadas cun total de 125.000 euros e coas que a institución académica viguesa busca que ningún alumno ou alumna sexa excluído por razóns económicas nin académicas.\nO alumno Marco Moreira foi un dos seleccionados no programa ‘Creadores 2018’ da Deputación de Málaga\nMáis de 215 candidaturas concorreron á quinta edición do programa de residencias artísticas Creadores 2018, que impulsa a Deputación de Málaga e que desde hai unhas semanas congrega no centro de cultura contemporánea La Térmica aos seis seleccionados. Entre eles, o alumno de doutoramento de Belas Artes Marco Moreira, quen recoñece como “un privilexio” a súa selección para unha residencia que se completará cunha exposición colectiva a comezos de xuño. Nela, Moreira amosará os resultados dun proceso de traballo que buscará afondar nas “relacións entre a experiencia e o real”.\nNo marco da programación da Ourense ICC Week\nA 'quedada' informática do campus celebrarase do 3 ao 6 de maio\nA International Week reúne a 110 estudantes do centro, 12 de Bremerhaven e 15 docentes da UE\nA actividade celebra a súa oitava edición do 9 ao 13 de abril\nA Facultade de Ciencias Empresariais e Turismo do campus de Ourense celebra desde este luns e ata o venres 13 de abril a súa xa tradicional International Week, que permite ás e aos seus estudantes compartir actividades académicas e lúdicas con alumnado e profesorado estranxeiro. A cita máis internacional deste centro cumpre este curso a súa oitava edición acadando a participación de 110 estudantes propios, 12 da Universidade de Bremerhaven, en Alemaña, e 15 docentes de diferentes países da Unión Europea.\nCelebrarase entre os días 16 e 18 de abril e xa se inscribiron 1200 demandantes de emprego\nXa se inscribiron 1200 demandantes de emprego e a previsión é acadar os 3500 da anterior edición. Do 16 ao 18 de abril celébrase a terceira edición da Feira Internacional Virtual de Emprego Finde.U, unha cita pola que xa pasaron máis de 11000 visitantes e 450 empresas e na que este ano participarán máis de 120 expositores, 30 máis ca en 2017: 90 empresas con necesidades de contratación de persoal, 17 servizos/puntos de información relacionados con emprego e mobilidade e 12 xestionadas a través dos diferentes países participantes no ámbito da rede Eures.\nA converxencia de tradición e contemporaneidade, a través dunha colección que emprega tanto o encaixe como tecidos tan tradicionais coma o liño, que Silvia Marra e Noemí Vidal articularon no seu proxecto Maruxa, serviu a estas dúas alumnas dos Estudos de Deseño Téxtil e Moda de Galicia (Esdemga) para facerse, na noite deste domingo, co segundo premio no certame de deseñadores novos da XXVIII Mostra do Encaixe de Camariñas. “A verdade é que foi unha sorpresa”, recoñece Marra tras saberse unha das premiadas nun certame no que o primeiro premio foi para a colección Royalty, de Jorge Álvarez García.


No ano 2006 o poemario Casa Pechada fíxose co premio Esquío de poesía en lingua galega. Os versos daquel poemario eran un axuste de contas coa propia lingua e coa historia persoal e familiar, escritos por Luz Pichel, unha poeta nada en Alén, unha aldeíña do val do Deza, pero aclimatada / transterrada en Madrid, nese Madrid que cheira a todos os desterros como escribiu M. Rivas. Mais Luz Pichel, que xamais esqueceu o seu lughar, acaba de engaiolarnos cun libro singular, seguramente único no seu xénero o que o converte nunha alfaia bibliográfica: unha versión libre de Casa Pechada refeita en castrapo. A poeta trae este libro a Galicia, non sen confesar o seu "pánico", xunto ao poemario orixinal Casa Pechada, autotraducíndose a si mesma, tendo en conta a distancia dos anos e outras circunstancias persoais. E faino en castrapo que foi e segue a ser lingua ruín, matalengua, língua difformis, lingua burlesca, de humillación, máis tamén lingua de esforzo, amor e dor, porque significa "o traballo do membro da tribo por facerse entender de quen, desde fóra, se acerca".\nCasa Pechada é agora, xa que logo, Cativa en su lughar. Dos poemas orixinais fica o sámago.O resto foi ganduxado con novos fíos que, con afouteza, esforzo e amor, seguen acubillando a unha lingua para que non morra. Fíos tamén de dor, porque foi o castrapo o que aleitou a nenez e adolescencia da escritora, o que a fixo sufrir, xa que as linguas do poder gramatical e politicamente correcto puxeron cravos e estripos sobre aquela "paparruxada" lingüística que se falaba no seu lughar, con gheada incluida, propia do galego da comarca do Deza, que pasa, porén, con naturalidade ao castrapo.\nSerá pois a cativa, "pequena, bonita, una figura del mencer que rompe, queridiña" a que arestora nos fale nos versos refeitos de Luz Pichel, evocando aquela segunda emigración que obrigou a pechar a casa. A cativa evocará no seu lughar as vivencias, sobre todo infantís, con versos que seguen conservando a esgazadura daquela viaxe interior de afastamento do lugar de orixe. Todo iso máis os letreiros que se poñen para impedir a desmemoria, neste libro reconstruido en castrapo, quizais unha lingua de fronteira.\n21 mar 2013 / 09:11


Produción e Xestión Cultural: Á luz do Calixtino. O códice de Santiago\nÁ luz do Calixtino. O códice de Santiago\nData: Itinerante. Febreiro-Setembro 2013\nNesta exposición, comisariada por Francisco Singul e promovida polo Xacobeo, propúñase unha viaxe no tempo a través dos contidos do Códice Calixtino, cuxo orixinal depositado na Catedral de Santiago de Compostela fora roubado en xullo de 2011 e recuperado un ano máis tarde.\nContábase para a mostra cunha edición facsimil do documento, textos, fotografías, unha versión dixital e diversas recreacións audiovisuais. Comezamos o periplo de Á luz do Calixtino en febreiro no Museo del Carmen en Valencia, e continuamos traballando na súa montaxe e desmontaxe posteriormente en Italia no Instituto Cervantes de Nápoles, no Instituto Cervantes de Palermo, no Museo Nicolaiano de Bari e, no mes de agosto, na Comandancia de Mariña de Baiona (Pontevedra). Unha experiencia do máis gratificante que nos permitiu traballar con diferentes equipos humanos e constatar que o roubo do Códice convertérao en materia de grande atractivo para o público.


Libros Recomendados - Ulises Bértolo libros recomendados - Revista Martes Galicia\nPublished on : Marzo 13, 2019 Marzo 13, 2019 Published by : A.T.R\nUlises Bértolo deuse a coñecer na literatura con La sustancia invisible de los cielos, seguida polo thriller Orthodoxia. Membro da Academia Xacobea e Medalla de Ouro do Instituto de Criminalística Aplicada, acaba de terminar a súa terceira novela.\nSue Rainbow foto\nLugares fuera de sitio- Sergio del Molino\n«É unha novela que nos fala dos enclaves fronteirizos de España. Recomendable para quen, ademais de gozar dunha magnífica historia, quere reflexionar sobre os problemas actuais de convivencia dos distintos territorios do país».\nEn Serotonina- Michael Houllebecp\n«A liberación de serotonina a través da química é o remedio da sociedade actual para ser feliz do que se serve o autor para ofrecernos unha visión decadente de Europa e de como somos capaces de sobrevivir sen ningún tipo de compromiso nin ambición. Non deixará a ninguén indiferente».\nNosotros los de entonces- Marta Rivera de la Cruz\n“Gústame pola maneira na que se consegue retratar os típicos problemas da madurez a través dun grupo de amigos que se reencontran despois de doce anos”.\nOs Peiteados máis Persoais


Os ingresos por covid-19 dispáranse e deixan 23 hospitalizados máis nunha semana - Pontevedra Viva\nMércores 27 de Abril, 2022 ás 12:07 do Mércores 27 de Abril, 2022\nA incidencia da covid-19 está á alza na área sanitaria de Pontevedra e O Salnés e, con respecto a hai unha semana, deixa cambios significativos. Así, este mércores hai 104 pacientes hospitalizados, 23 máis que os 81 do mércores pasado. En canto aos casos activos, son 350 máis.\nO cómputo actual de casos activos facilitado polo Servizo Galego de Saúde non inclúe os novos positivos confirmados por test de antíxenos a nivel particular polos pacientes, de modo que o número que aparece nas estatísticas non se corresponde co total de casos confirmados existentes na área sanitaria.\nSegundo os datos oficiais, este mércores os casos activos totais son 1.782, 350 máis que o mércores pasado e 124 máis que este martes. Deles, 1.678 están no seu domicilio e 104 hospitalizados.\nOficialmente, confirmáronse 185 novos positivos por proba PCR na última xornada, pero tan só hai 124 casos máis porque outros 61 pacientes recibiron o alta.\nEn canto á situación dos hospitais, non cambiou na unidade de coidados críticos do Hospital Montecelo, onde hai 2 pacientes, os mesmos que hai unha semana, pero si en planta de hospitalización. Este mércores son 102, 79 o mércores pasado. Hai 86 no Complexo Hospitalario Universitario de Pontevedra, 2 no Hospital QuiroónSalud Miguel Domínguez e 14 no Hospital do Salnés.\nDesde o inicio do plan de continxencia do COVID-19 curáronse 64.531 pacientes e faleceron 277. En total, son dous mortos máis na última semana.\nEn canto a realización de PCR’ s, nas últimas 24 horas fixéronse 226, que elevan a 413.562 o total das xa efectuadas desde o inicio da pandemia. É un número similar de probas ao dos últimos días.


Uns ladróns deixan sen luz o Salgueiral para tentar roubar nunha perruquería - Radio Redondela 94.9FM\nUns ladróns deixan sen luz o Salgueiral para tentar roubar nunha perruquería\nO roubo quedou en tentativa, xa que os asaltantes non lograron entrar na academia de perruquería aínda que si deixaron desperfectos tanto no acceso ao establecemento como no alumeado público, que cortaron para poder actuar con maior liberdade. Un feito que se producía de madrugada logo dunha xornada marcada por incidencia menores causadas polo temporal.\nO aviso recibiuse na policía local ás sete da mañá polo que todo apunta a que o intento de roubo na academia de perruquería do Salgueiral se tería producido de madrugada. Os asaltantes procederon a cortar a luz no lugar para poder así actuar con maior liberdade causando desperfectos no alumeado público así como na entrada ao centro de perruquería ao que finalmente non lograron acceder.\nUn feito que se producía logo dun xoves marcado polas incidencias causadas polo temporal que obrigaba a actuar en diferentes puntos do municipio para retirar da vía pública colectores movidos polo ventos e que estaban a causar perigo na estrada a Peinador así como na estrada nacional en Cesantes. Tamén se recibiron avisos por unha farola que abaneaba polo vento con perigo de caída na Avenida de Redondela en Chapela e cables do tendido eléctrico en Cesantes. No lugar de Catapeixe unha tella desprendida dunha casa causaba desperfectos nun vehículo estacionado.\nPrevAnterioresGhazafelhos presenta Nana para un soldado no Multiusos\nSeguintesOs veciños aplauden a creación dun paseo peonil no Maceiras, pero non como alternativa á N-555Next


60% de desconto para estudantes - novembro 2021|Noah\nPáxina de inicio > Tendas > Noah\nCódigo de cupón de Noah e código promocional novembro 2021\nBuscas aforrar diñeiro mentres compras en Noah? Afortunadamente para ti, o noso persoal atopa e engade manualmente moitos códigos de cupón todos os días ao noso sitio web. Como festivos (venres negro, Nadal, Halloween, etc.) Enfoque, darémosche máis información promocional. Do mesmo xeito, farías ben en estar atento ás vendas de liquidación de Noah, o que tamén pode aforrarche moito diñeiro.\nnoahny.com | Ata un 25 % de desconto\nVenda limitada: Subscríbete por correo electrónico Obtén ata un 60 % en artigos especiais en noahny.com\nDate prisa: 15 % de desconto en Noah\n40 % de desconto para estudantes - Noah\nnoahny.com | Ata un 40 % de desconto\nnoahny.com: 45 % de desconto en artigos con desconto\nAta un 55 % de desconto en noahny.com\nQue é o código de cupón de Noah?\nO código promocional para usar en Noah pode axudar aos compradores a aforrar diñeiro. A xente segue preferindo facer compras fóra de liña a pesar de que non era tan popular desde hai anos. Paréceche máis tranquilizador? Podes mercar en liña máis facilmente. Podes aforrar máis en liña. verificando manualmente o código do cupón. O noso sitio ofrece moitos tipos de descontos. Hai moitos para escoller.\nComo podo obter o código de voucher de Noah?\nAs formas de atopar información sobre os descontos de Noah son numerosas e variadas.Pódese visitar o noso sitio web ou a páxina de promocións de Noah.Check out as promocións e descontos que son marcados por nós como verificados, é dicir, que os verificamos manualmente.Pódese frecuentemente comprobar a páxina oficial de Noah durante vacacións como Black Friday e Christmas porque son xeralmente usados ben na maioría dos casos.Confirme que usa o código de voucher con sabedoría.


Blog | Blog de webdianoia.com en galego\nBlog de webdianoia.com en galego\nPáxina de comezo do Blog\nA actualización xa está operativa\nPublicado o Febreiro 19, 2015 por admin\nwebdianoia en galego terá a partir de agora un subdominio propio, coa seguinte dirección:\nQuen accedan dende un vínculo coa antiga dirección serán redirixidos á nova, polo que é conveniente actualizar o vínculo, aínda que o redireccionamento é permanente (non se vai anular ou deixar de funcionar dentro dun par de meses, digamos).\nActualizamos tamén os exercicios cun programa que non está baseado en JAVA, polo que debería ser doadamente executable en calquera ordenador. Ademais, os encrucillados e a sopa de letras seguen tendo unha versión en PDF.\nEsperamos que os cambios sexan do voso agrado.\nPublicado en Novedades\t| Deixa unha resposta\nNova versión de webdianoia en galego\nPublicado o Febreiro 15, 2015 por admin\nEstamos a preparar unha nova versión de webdianoia co principal obxectivo de mellorar a súa usabilidade en dispositivos móbiles e tablets. Tamén aproveitamos a ocasión para substituír os exercicios que requirían o uso de Java por outros formatos máis seguros para o usuario/a. Do deseño actual conservaremos a foto da cabeceira e pouco máis. A barra de navegación principal mostrarase na parte superior de cada páxina, e permanecerá alí de forma estática, e modificaremos as categorías desta. Esperamos poder realizar o cambio nuns poucos días e que sexa do voso agrado.\nA versión en galego pasará a ser un subdominio propio coa seguinte dirección: http://galego.webdianoia.com/ en lugar da actual http://www.webdianoia.com/g/l, co principal obxecto de que poidamos facer un seguimento estatístico axeitado da actividade da nosa web en galego e dotala de recursos propios. Non obstante, calquera persoa que acceda dende a antiga dirección será redirixida á nova dende o servidor, polo que haberá tempo para adaptarse á nova dirección.\nLII Congreso de Filosofía Joven, Zaragoza (abril de 2015)\nDo 14 ao 17 de abril de 2015 terá lugar en Zaragoza o “LII Congreso de Filosofía Joven”, coa temática “Filosofía e presente: pensar a crise”. O período de call for abstracts/recepción de resumos de comunicacións queda aberto dende o 17 de novembro ata o 11 de xaneiro.\nOs obxectivos do encontro son unha reapropiación operativa do termo “crise” dende a reflexión filosófica e a vinculación do pensamento coas problemáticas abertas na nosa actualidade: as nosas vidas son a crise.\nEste 52 congreso de filosofía xoven pretende abrir o espazo de hipocrisía privilexiada para respirar e aprender a respirar de novo. No medio desta frenética marcha é hipócrita, si, pero tamén necesario deternos a expoñer e pensar colectivamente as nosas vidas. Para os cales teñamos tempo (condicións materiais) ou, a falta de tempo, risco e ganas.\nMáis información sobre as características do Congreso, as Mesas, as condicións de participación, etc. na web do LII Congreso:\nPublicado en Convocatorias e Congresos\t| Deixa unha resposta\nConvocatorias e Congresos\nSample Page\tFornecido con orgullo por WordPress\nEstamos a usar cookies para ofrecerlle a mellor experiencia no noso sitio web\nPodes saber máis sobre as cookies que estamos a usar ou desactivalas settings.\nA opción "cookies estrictamente necesarias" debería estar habilitada en todo momento para que poidamos gardar as túas preferencias para a configuración das cookies.


A cadela Nuba visita de novo as escolas infantís de Oleiros\nOleiros, 11 de maio de 2018-. O Concello de Oleiros está a desenvolver unha actividade de sensibilización con cans entre o alumnado de 2 e 3 anos das 4 escolas infantís públicas do Concello de Oleiros. A Concellería de Servizos Sociais desenvolve por segundo ano consecutivo unha actividade dirixida a mellorar a comunicación entre os cans e os nenos e nenas a través dunha intervención asistida con animais.\nA protagonista da actividade é Nuba, unha fermosa cadela Golden Retriever de 4 anos, a través da cal os máis pequenos e pequenas aprenden como achegarse a un can, como hai que pasealo. Coñecen as súas partes, cepíllana e paséana…, o obxectivo é que os/as menores saiban o que deben e o que non deben facer ante un can para coñecelos, coidalos axeitadamente e evitar accidentes.\nEstas intervencións son programas deseñados para promover melloras na función física, social, educacional, emocional e/ou cognitiva das persoas.\nA actividade realizarase nas 9 aulas de 2 e 3 anos das Escolas Infantís A Braña en Mera, A Pardela nos Regos, As Galeras en Bastiagueiro e A Canteira en Perillo, polo que finalmente será unha actividade que chegará case a 200 nenos e nenas.


BIBLIOMONTEMOGOS: abril 2014\nHoxe volvemos a ter o pracer de escoitar a unha mamá "contacontos" na biblioteca. Coa axuda do seu fillo Hugo contounos a historia de "Os sete cabritos".\nGustounos tanto que se animou a contarnos o conto de"Os tres porquiños" nesta ocasión colaboraron :Hugo, Carlota e Álvaro.\nSeguindo coas actividades programadas para este mes, onte contamos con unha mamá-Adriana- dun alumno de Infantil que quixo acercase ata a nosa biblioteca para agasallarnos cuhna fermosísima historia.\nA historia de "Olegario",un vagalume que tiña problemas coa súa luz , un bonito conto traído dende o Uruguai que nos encantou a tod@s.\nMOITÍSIMAS GRACIAS ADRIANA POR ADICARNOS UN ANACO DO TEU TEMPO!!\nPublicado por bibliomontemogos en 17:37 0 comentarios\n23 de ABRIL"DÍA DO LIBRO"\nCelebrámolo con Antonio García Teijeiro!\nFoi todo un pracer poder contar hoxe na nosa biblioteca con un escritor tan querido para nós.\nCon él poidemos xogar cos versos, inventar poemas, ilustralos, cantalos...e disfrutar da súa compañía e das súas palabras.\nQuedámonos co seu lema :" Na mesa de noite un libro de poemas para cada día" e tamén coas frases:"O día do libro é todos os días", "Para escribir poemas o primeiro que hai que facer é ler, ler e ler!\nDeixámosvos unha mostra dos momentos compartidos na biblioteca con él.\nPublicado por bibliomontemogos en 17:41 0 comentarios\nComo ben sabemos o 23 de abril celébrase o "DÍA DO LIBRO".\nNa biblioteca temos preparada unha actividade moi especial. Trátase nada máis e nada menos que da visita do escritor e poeta ANTONIO GARCÍA TEIJEIRO.\nRecomendámosvos a lectura da antoloxía "Un rato díxolle á lúa" con música de Paco Ibáñez: "unha caixa de tesouros onde se encontra a esencia dos seus versos".\nPublicado por bibliomontemogos en 20:10 0 comentarios\nMorre Gabriel García Márquez: xenio e maestro da literatura Universal (1927-2014)\nAutor de obras tan importantes como: "Cien años de soledad", "El amor en los tiempos del cólera", "Crónica de una muerte anunciada", "El coronel no tiene quien le escriba"...\nRecibiu o PREMIO NOBEL no ano 1982 vestindo un "liqui-liqui", traxe blanco típico do Caribe.\nGracias "GABO" por deixarnos ese territorio máxico chamado MACONDO onde conviven realidade, imaxinación, mitos ,soños e desexo.\nPublicado por bibliomontemogos en 15:32 0 comentarios\nDo 13 ao 20 de abril, tres alumnas do centro: Iria, Carlota e Teresa (xunto con outras artistas) expoñen as súas pinturas baixo o título: "Empezo o camiño" na sala Amalia Domínguez Búa, en Bueu, preto do Museo Massó.\nPublicado por bibliomontemogos en 19:30 0 comentarios\nOnte na biblioteca tivemos unha visita moi especial: un pescador de contos que chegou nun batuxo e nos contou que "acariñando acariñando as guerras vanse parando": ANXO MOURE.\nAquí deixamos as fotos da xornada.\nPublicado por bibliomontemogos en 0:34 0 comentarios\nNeste mes de abril "Mes dos libros" unha das actividades que temos programadas é a visita de Anxo Moure para contarnos a historia de "A xacia Luviñas".. Unha historia que recomendamos ler, se ainda non o fixestes. De seguro que a xacia fará que reflexionedes sobre o comportamento co medio ambiente e tamén cos amigos e amigas que nos arrodean e nos queren.\nPublicado por bibliomontemogos en 19:12 0 comentarios\nExposición colectiva do alumnado de artes do IES Mª Soliño. curso 2013-2014\nHoxe conmemoramos o IV Centenario da morte de " EL GRECO"\nO 7 de abril de 1614, o Greco falecía en Toledo.\nHoxe conmemoramos o IV Centenario do seu pasamento.\nEl Entierro del conde de Orgaz (parroquia de Santo Tomé, Toledo)\nPublicado por bibliomontemogos en 16:24 0 comentarios\n"A pintura é unha poesía que se ve sin oíla; e a poesía é unha pintura que se escoita e non se ve"\n2 DE ABRIL"DÍA INTERNACIONAL DO LIBRO INFANTIL"\nPublicado por bibliomontemogos en 22:59 0 comentarios\nCENTENARIO DO NACEMENTO DE OCTAVIO PAZ\nOCTAVIO PAZ, poeta, escritor e ensaista.\nPublicado por bibliomontemogos en 17:05 0 comentarios\nHoxe conmemoramos o IV Centenario da morte de " EL...


Claves para mellorar a calidade do silo de herba - Campo Galego\nInicio / Carne / Claves para mellorar a calidade do silo de herba\nCampo Galego 18/01/2022 11:34 a.m.\nAs melloras pódense aplicar en diferentes partes do proceso do ensilado\nAs Xornadas Técnicas de Vacún de Leite Seragro 2021 serviron como marco de referencia para conseguir un silo de herba de calidade.. Alexandre Udina, veterinario especialista en ensilado de forraxes, lembrou que o ensilado enfróntase a unha serie de problemáticas como unha mala fermentación ou unha inestabilidade aeróbica. Os responsables no primeiro caso son a presencia de bacterias, e no segundo caso os fungos materializados en mofos ou levaduras.\nNa súa intervención nesta xornada, Udina centrouse no ensilado de raygrás. O veterinario expresou que “este tipo de herba ten unha ensilabilidade media, isto é, máis fácil de ensilar que unha leguminosa, pero máis difícil que un millo”. O ‘lolium perenne’ ou raygrás inglés ten máis folla e menos tallo, o que dá lugar a un alimento máis nutritivo e fácil de compactar que o raygrás italiano.\nA fermentabilidade deste tipo de raygrás ten un contido de azucres que actúan, dun xeito positivo, como substrato das bacterias lácticas para producir ácido durante a fermentación láctica; o tipo máis “interesante e compensado” segundo expresa Udina. Pola contra, a proteína actúa coma un tampón para o proceso, resistíndose a unha caída do Ph, ademais de ser un depósito de clostridios para producir ácido butírico e aminas bióxenas.\nPautas previas ao ensilado para evitar riscos na fermentación\nA fertilización do campo ten o seu efecto no contido de ácido butírico no silo de herba e, polo tanto, influíndo na nutrición dos animais. “Se fertilizamos a pradeira con puríns ou feces frescas os niveis de butírico vanse disparar no silo”, advirte Alexandre Udina. Ademais, o veterinario especialista no ensilado destaca que “é moi importante a fertilización nitroxenada e aplicar ese nitróxeno correctamente”. Este compoñente ben utilizado aumenta os niveis de nitratos no ensilado, facendo diminuír o contido de ácido butírico.\n“Se o forraxe contén menos de 1g nitrato/kg MS o risco de mala fermentación aumenta” (Alexandre Udina)\nA proporción de nitratos pode desencadear unha mala fermentación\nO manexo e aplicación dos xurros, xunto aos montículos de terra nos campos -provocados polas toupas-, afecta directamente á aparición de clostridios. O purín inxectado reduce a contaminación sobre as follas de herba. A nivelación da terra é outro dos métodos para evitar a contaminación por butírico no ensilado de raygrás mediante unha “redución dos niveis de cinzas (terra), clostridio e butírico que mellora a calidade do silo”, especifica Udina.\nExisten outras cuestións previas á fermentación do silo que afectan ás mesmas a través dunha inestabilidade aeróbica. Os residuos de millo que despois da súa recolección quedan no pasto e mesturados coa herba afectan ao ensilado. “Procesar ou desbrozar os restroballos de millo é importante para reducir o crecemento dos fungos no silo”, detalla o veterinario.\nLocalizar o momento óptimo de corte do raygrás é outro punto que destaca na súa intervención nas xornadas Alexandre Udina. Dúas semanas antes do espigado é o momento idóneo para cortar a herba, e así mesmo alcanzar un equilibrio entre calidade e cantidade. A produción, a proteína, e a capacidade de dixestión da materia prima varía moito entre o inicio da folla e o espigado.\nA altura de corte da herba e a aplicación dun pre-secado do forraxe son as últimas pautas previas ao ensilado que o veterinario aborda. Axustar a máquina a unha altura de máis de 6cm para sacar os mínimos residuos posibles é fundamental. Por debaixo desa medida a proporción de terra no silo vai ser maior e, polo tanto, de menor calidade. A partir desta fase é necesario proceder cun acondicionado da herba para conseguir o óptimo de materia seca en silo, que é entre un 25 e un 35%. Neste proceso cómpre “facer un pre-secado de 24/48h evitando o volteado, facendo fileiras anchas e usar rotativas acondicionadoras que eviten a contaminación do solo”, adianta Udina.\nA altura de corte ten o efecto sobre os niveis de cinzas do silo\nO picado, xunto ao compactado e ao peche, son partes finais do proceso. A lonxitude de picado ten un efecto directo sobre a concentración de ácido butírico no silo. Por debaixo dos 3cm é o óptimo, correspondéndose cunha concentración media de 3,7g/kg Ms. Sen embargo, cunha leve variación do picado, os resultados dispáranse: entre 3,1 e 6cm de lonxitude de corte os niveis de ácido multiplícanse ata case por tres, achegándose aos 10g/kg Ms.\nO lonxitude de picado é fundamental para evitar que os niveis de ácido butírico se disparen\nNa fase de compactado débese ter en conta a densidade e a altura de capa. Ademais do tamaño do picado e do uso de tractores de pisado, outro aspecto fundamental é a altura de capas. “Se facemos capas de 5 a 10 cm sempre estamos polos 200-225kg/m3 de media que é o obxectivo de densidade que debemos procurar nun silo de herba”, afirma Alexandre Udina. Outro dos consellos que engade o especialista é que se deben evitar as ‘barrigas’ no silo, isto é, que a herba ensilada non sobresaia moi por riba das paredes porque dá lugar a partes con diferente nivel de compactado.\nO cerrado do silo comprenderíase como a parte final. Neste momento débese facer un peche efectivo tendo en conta certas zonas problemáticas. Na súa presentación, Udina fai fincapé na necesidade de poñer un plástico entre as paredes e o silo para que non se acumule auga e non se produza un proceso de putrefacción. En canto os materiais, o uso de plásticos para o selado aconséllase que sexa de catro capas: un plástico interior de film transparente, un exterior bicolor, sacos de area e lona de protección.\nFermentación e apertura do silo\nUnha vez pechado o silo interesa que o proceso de fermentación se inicie o antes posible. O obxectivo, tal e como o describe o veterinario especialista en ensilado, “é facer un ‘iogur’ de herba, é dicir, que os azucres da planta se transformen en ácido láctico, que así mesmo nos reducirá o pH producindo unha acidificación”, explica Udina. Que función ten esta parte do proceso? Procúrase parar a respiración da planta, reducir a actividade proteolítica, inhibir os microorganismos daniños e aumentar a capacidade de dixestión do forraxe.\nA fermentación no silo de herba pode ser de varios tipos diferentes. A única que resulta interesante é a láctica, concretamente a variable homoláctica que aporta unha proporción moi alta de materia seca e enerxía, aproximado 100/99 MS/enerxía. Outros tipos de fermentación que resultan negativos son aquelas que se producen por clostridios, levaduras ou enterobacterias, as cales dan lugar a unha gran perda de propiedades e enerxía do silo.\n“Cando vemos unha serie de liñas no silo máis escuras, que normalmente cheiran mal, débese a unha mala fermentación que orixina un ‘silo frío” (Alexandre Udina)\nA apertura do silo implica a entrada de osíxeno. Poida que ata esa fase se producira unha boa fermentación pero que despois existan problemas de estabilidade aeróbica relacionado coa constitución do mesmo ou unhas malas pautas de consumo. Ademais, a distancia de arriba do silo ten un efecto sobre a súa estabilidade. Conforme existe unha maior distancia de arriba do silo, o nivel de compactado aumenta e menos aire pode entrar, dando lugar a un tempo de espera alto para chegar a unha estabilidade aeróbica. Tamén é importante o avance diario da fronte do silo, para o cal Udina aconsella uns 30cm de avance, ou polo menos, non estar dous días ou máis con esta parte sen tocar.\nEfecto de distancia de arriba do silo sobre o nivel de compactado e as consecuencias na estabilidade aeróbica\nA maior quecemento do silo, maior desenvolvemento de levaduras. Unha vez aberto o silo cómpre determinar os graos do seu interior. O que debe suceder para unha correcta estabilidade aeróbica é que o rectángulo central-alto rexistre maior temperatura que a periferia. Se pasa o contrario é sinal dunha inestabilidade que está favorecendo o avance ou aparición de levaduras, o que leva a unha perda de propiedades.\nPosibilidade de aplicación de aditivos\nO obxectivo de calquera gandería co ensilado é alcanzar a máxima calidade. Para isto, Udina aclarou unha serie de pautas que axudan a conseguir este obxectivo, como un tempo de pre-secado curto ou unha lonxitude de corta e picado determinada. No proceso, tanto previo á conformación do silo como de fermentación, “pode haber deficiencias do forraxe que cómpre compensar, como unha baixa materia seca, un baixo nivel de nitratos, ou mesmo carencias a nivel tecnolóxico, como un compactado insuficiente ou un avance lento da fronte do silo”, explica o veterinario especialista en ensilado.\nAo igual que no ensilado existen dous grandes tipos de problemas relacionados coa calidade da fermentación e coa estabilidade aeróbica, aínda que existen aditivos que melloran estas dúas partes do proceso a través da inhibición de bacterias patóxenas, de levaduras ou fungos. A combinación de ambos tratamentos pódese levar a cabo para mellorar o conxunto do ensilado. Durante a fermentación, pódese incluír nitrito-hexamina ou ácido fórmico para reducir as perdas de materia seca, así como os niveis de butírico. Na segunda fase, pódese utilizar un ‘lactobacillus buchneri’, mellorando o tempo de estabilidade aeróbica que vai ter un silo, e achegándose a unha mellora de 6 días de media, dependendo da materia prima.


ANPA AGROMAR AGOLADA: Lalín acollerá unha embaixada de blogueiros para amosarlles as súas posibilidades turísticas\nLalín acollerá unha embaixada de blogueiros para amosarlles as súas posibilidades turísticas\nOs nosos concellos están amosando ao mundo blogueiro os seus potenciais turísticos. E fano por varios motivos (hábitos turísticos cada vez máis enraizados na Rede, necesidade de abrir novos vieiros para a nosa autopromoción), pero en boa medida porque unha parte importante da actividade viaxeira, hostaleira e gastronómica estatal ten o seu punto de partida nos cadernos persoais de “viaxeiros-blogueiros” referenciais. Se hai uns días falamos das xeiras de acollida de influencers do Concello de Ferrol, ou dos encontros celebrados en Camariñas, agora é a quenda de Lalín, que vén de anunciar que en outubro amosará o potencial do Concello perante unha ducia de blogueiros.\nTrátase dunha iniciativa impulsada dende Concellería de Turismo e diríxese a visualizar os atractivos locais perante bitacoreiros turístico de “influencia e prestixio”. Segundo fixo saber o concelleiro Francisco Vilariño, a iniciativa encamíñase a difundir o concello de Lalín e os seus recursos, contribuíndo a acadar a máxima promoción a nivel turístico en redes sociais e nos cadernos dixitais de cada participante, “coa repercusión que isto significará para o enriquecemento social, económico e cultural do concello”.\nA iniciativa abranguerá xeiras de acollida de blogueiros durante unha fin de semana do mes de outubro. Durante esta estadía os impulsores do programa amosaranlles os enclaves de Lalín de meirande valor paisaxístico, natural, arquitectónico e histórico, incluída a Fraga de Catasós (un conxunto de gran valor ambiental declarado Monumento Natural e que acubilla, no seu seo, algúns dos máis senlleiros carballos e castiñeiros da nosa terra), as diferentes rutas do rural ou os emprazamentos máis salientábeis da propia vila. O Concello confía en que a estadía dos blogueiros en Lalín repercuta moi positivamente na presenza vindeira de visitantes, con todo o que ten isto de positivo para o comercio local e os eidos gastronómicos e hostaleiros locais.


Georeferenciando unha imaxe de GoogleEarth - Geofumed\nGeoreferencia dunha imaxe de GoogleEarth\nNovembro, 2007 catastro, Google Earth / Maps, Microstation-Bentley\nAnteriormente falara cargar unha ortofoto a Google Earth se soubésemos a súa xeorreferencia.\nAgora imos tratar no sentido oposto, se temos unha vista GoogleEarth, como descargala e xeorreferenciala.\nO primeiro é que sabemos o que é bo e por que non Google Earth antes Xa falamos sobre iso. Ben, o primeiro é ter a vista visualizada, e o que queremos é descargar esa imaxe e xeorreferenciala. A opción do terreo debe desactivarse para que a pantalla tridimensional non nos deforme, tamén debemos asegurar que o compás estea no norte e a vista vertical.\n1 Marcando a área de interese\nDebe facer unha caixa coa ferramenta polígono Google Earth nas catro esquinas do espazo que queiras cortar. A continuación, te achegas o suficiente para obter as coordenadas UTM, colocando o punteiro á esquina, debes ter en conta que a precisión de GoogleEarth está ao redor de trinta metros, así que non te preocupes con decimais.\nAgora imos cortar a caixa, debemos afastarnos para que os textos e a brújula non estean dentro da caixa e facemos a pantalla de tinta co teclado e copiámolo para pintar.\nA este nivel pódese cortar en pintura, porque facelo con máis precisión é unha perda de tempo entre se a liña vermella está dentro ou fóra. Insisto, a precisión de GoogleEarth non merece loitar uns metros. Agora abrímolo con Office Picture Manager (ven con Windws) para cortar os bordos con máis delicadeza coa opción de corte e arrastrando os extremos, fágoo aquí porque quero mellorar un pouco o contraste coa imaxe.\nEsta é a imaxe resultante co cambio de contraste e brillo.\n2 Importando a caixa a Microstation\nAgora a xeorreferenciaremos usando Microstation V8, os datos de coordenadas copianse en excel en orde x, e, z e gardámolo en formato .txt para o uso z cero. Non se trata de meter os puntos coa tecla.\nAgora en Microstation se a paleta de importación de datos xyz non está activada, activámola con ferramentas / caixas de ferramentas e seleccionámola ao final. Con esta ferramenta importamos os puntos de arquivo excel e voila, xa temos que estirar a imaxe.\nPara que os puntos sexan máis visibles, podes cambialos de cor e grosor de punto.\n3 Georeferenciar a imaxe en Microstation\nAgora só temos que importar a imaxe, para iso empregamos o comando xestor de raster, coa opción "lugar interactivo" e colocala dentro dos catro puntos.\nPara estendela utilizamos o comando warp, cunha opción de catro puntos e indicamos cada recuncho da imaxe marcando os puntos aos que corresponde.\nCando teñamos os catro puntos, facemos un clic dereito sobre a pantalla e imos. A imaxe de googleearth xeoreferenciado. A partir de aquí esta imaxe pódese gardar con calquera formato xeorreferenciado.\n4 Trituración sobre a relevancia desta\nInsisto como último consello, este longo proceso que expliquei gastar un pouco de tempo desta viaxe que xa me cansou. Non empregue isto para traballos serios, porque os datos de GoogleEarth non funcionan para iso. Para amosarche un exemplo, superpoño o mapa catastral.\nActualización, para descargar imaxes dun xeito menos doloroso pódese facer conectando directamente desde sistema de colectores ou con Google Maps Image Downloader\npost anterior«Anterior Debuxar e enviar a Google Earth\nseguinte Post Como xeorreferenciar un mapa escaneadoseguinte »\n8 responde a "Xeferencia dunha imaxe de GoogleEarth"\nSi, é o mesmo.\nSó coñeceu puntos.\ncesar c. zepeda di:\nDíganme se a xeorreferencia en google unha imaxe faise igual coa xeorreferencia dunha folla de mapa ou UTM en microstations porque teño moitos e non podo encaixar nos puntos de GPS neles. ¿Que teño que facer? Grazas a GEO por todo. Bendicións\nroberto galeano vanegas di:\nson moi bos informes sempre Brindas, así, quero que me axudar eu teño un MicroStation e eu non podía rexistrar Coido que ten problema no programa teñen se é amable o suficiente para me enviar este software sería obrigado todos coiraza vernos e segue a cultivar esta agasallo para ensinar a vela pronto\npor fa si alguén me pode dicir como georeferencio unha imaxe de google eart pero en Idrisi Andes.\nOla Denis, que formato de ficheiro estás falando?\nDenis Vasquez di:\nComo cargar ortofoto con Microstation v8 cando carga un me di que o arquivo non é compatible que vai ocorrer?\na ferramenta para facer polígonos vén en Google Earth normal, está na barra superior.\nSe non é visible, actívea usando «vista / barra de ferramentas» e é o terceiro botón\nTeño unha pregunta sobre o paso 1, non podo mostrar o polígono para marcar a caixa ... ¿Utiliza a versión GE PRO ou a versión normal?\nGrazas anticipadamente pola túa pronta resposta,


Renóvase a construción dos edificios do Peri-4 de Sabarís - ValmiñorTV\nInicioBAIONARenóvase a construción dos edificios do Peri-4 de Sabarís\nDespois de permanecer anos paradas, xa se retomaron as obras dos dous bloques do Peri-4 de Sabarís. A Concellería de Urbanismo do Concello de Baiona contribuíu para que estes dous bloques que albergan 73 vivendas, locais comerciais, garaxes e rochos, ademais de parcelas axardinadas privadas e piscina comunitaria, sexan finalizados tras un longo tempo sen actividade.\nAs vivendas, que se atopan a escasos metros da praia Ladeira e que foran adquiridas polo Sareb ao entrar a súa construtora en concurso de acredores, daban unha mala imaxe á entrada da vila, polo seu aspecto de abandono total, polo que desde o Concello móstranse moi satisfeitos de que se renoven ditas obras, que conxuntamente co asfaltado da Avda. Urbana de Sabarís, supoñerán unha gran mellora visual da zona.\nTras adxudicar os traballos á empresa Oreco, a previsión é que os mesmos conclúan a finais deste ano. “Isto é sen dúbida un dos tantos indicios de que se volve a activar o sector da construción no municipio”, indican desde o goberno municipal.\nSe reanuda la construcción de los edificios del Peri-4 de Sabarís


Aumentan as queixas polo desenvolvemento das oposicións docentes - CIG Ensino\n03 Xullo 2022 22:55\nAumentan as queixas polo desenvolvemento das oposicións docentes\nAs críticas son moi superiores ás recibidas en convocatorias anteriores.\nA CIG-Ensino recibiu nestes días, logo das denuncias públicas feitas polo sindicato tras a primeira proba, centos de queixas que confirman as incidencias nestes primeiros días do proceso selectivo. O sindicato vén de presentar un escrito ante a Consellaría solicitándolle que tome medidas para dar solución a estas queixas e que dea cumprida resposta ás reclamacións do persoal aspirante.\nEntre as críticas recibidas na seguinte ligazón salientan aquelas que se centran en cuestións xerais do desenvolvemento das probas. Algunhas xa foran advertidas pola CIG-Ensino á Consellaría que, como é habitual, desentendeuse da súa responsabilidade e descansou toda a xestión, e todos os problemas, nos propios tribunais.\nForon tamén moi numerosas as queixas recibidas directamente nos locais do sindicato. A maiores do xa denunciado hai uns días ao respecto do uso de pavillóns con altas temperaturas, tamén destacan as queixas polo reducido tamaño dalgunhas aulas, por teren feito os exames en corredores estreitos, por facer os exames en cadeiras con pas (nalgúns casos mentres outras opositoras do mesmo tribunal o facían en mesas normais). Mesmo se deron casos de teren que usar pupitres de crianzas. Son exemplos que evidencian problemas serios de adaptación de espazos e de recursos que a Consellaría debería ter contemplado con suficiente antelación.\nO coñecemento dos locais debería producirse con máis anticipación para que as persoas aspirantes poidan organizar mellor os desprazamentos, evitando trastornos como o cambio de cidade, que se produciu nalgunha especialidade do corpo de mestres. Hai suficientes edificios públicos no país para atender no primeiro día da proba a todas as persoas que a realizan conxuntamente, sexan dependentes da propia Consellaría ou doutras administracións e así evitar o que aconteceu nesta convocatoria.\nNalgún tribunal prohibiuse o uso de calquera tipo de reloxo sen que existise un reloxo visíbel na aula, o que implicou non poder controlar o tempo da proba. Noutros casos producíronse diferenzas de criterio entre distintos tribunais da mesma especialidade na limitación ou non do número de folios. O sindicato tamén recibiu queixas por discrepancias nos enunciados de exercicios nas súas versións en galego e en castelán, o que puido inducir a erros. Igualmente produciuse algún caso de exercicios que se presentaron exclusivamente en castelán, o que é totalmente rexeitábel.\nXunto con críticas a actuacións de determinados tribunais e especialmente á falta de planificación por parte da Consellaría, foron tamén numerosos os comentarios de persoal opositor que agradeceron o trato recibido por parte dos compoñentes de moitos tribunais para facer fronte ás incidencias das que a administración é a última responsábel.\nNeste caso chama a atención que membros de tribunais tivesen que auxiliar a aspirantes que abafaban coa calor, proporcionando auga, refrescando con sprays, abanicando, proporcionando papel para a suor ou ventilando as aulas.\nEspecial importancia e, por tanto, un maior número de queixas, recibíronse sobre o acontecido na especialidade de Tecnoloxía, logo de propoñer nas dúas opcións do exame práctico cadanseu exercicio de debuxo técnico mal formulado. Despois da proba publicáronse uns criterios de avaliación ad hoc, nos que se indica, entre outras cousas, que as persoas opositoras poden estimar as consideracións técnicas que consideren e, por tanto, escoller segundo o seu criterio que datos da proposta inicial consideran válidos e cales desbotan. Sabemos que para as persoas opositoras esta situación deturpou a distribución de tempo dedicado en cada proba ao exercicio de debuxo técnico ao conter dúas propostas erróneas.\nDesde o punto de vista da CIG-Ensino o tribunal debería eliminar esas preguntas e avaliar sobre o resto. En todo caso, como segunda opción, entendemos que se podería repetir exclusivamente ese exercicio mais non a totalidade da proba. Preocúpanos especialmente a inseguridade que se pode crear na corrección dos exercicios erróneos e consideramos inapropiado manter a súa cualificación.\nCustodia das probas\nDe igual xeito xa lle foi trasladada a nosa preocupación á Subdirección Xeral polas queixas recibidas pola deficiente vixilancia da proba de Identificación ou VISU entre o tribunal número 1 e 5 de Bioloxía e Xeoloxía ou os problemas coa custodia do sobre co 1º exame no tribunal nº3 de Música de Santiago.\nEscrito presentado na Consellaría esixindo solucións ás incidencias nas oposicións (981.1 KiB)\nErro na publicación das horas de tecnoloxía e segunda lingua estranxeira para o curso 2019/2020


O consumo de prensa diaria e radio segue a descender no Estudo...\nO consumo de prensa diaria e radio segue a descender no Estudo Xeral de Medios\nA segunda vaga do 2018 do Estudo Xeral de Medios recolle un descenso do consumo dos xornais en papel e da radio, mentres que aumenta o número de internautas e de espectadores de televisión a través de internet. La Voz de Galicia é o xornal xeralista máis lido en Galicia e a Cadena Ser a emisora radiofónica máis escoitada.\nEste mércores déronse a coñecer os resultados da segunda vaga do 2018 do Estudo Xeral de Medios da Asociación para la Investigación de Medios de Comunicación (AIMC). Os datos desta vaga recollen un descenso do consumo tanto dos xornais en papel, que perden 310.000 lectores con respecto a abril deste ano, como da radio, onde se produce un descenso xeralizado de ouvintes. A televisión continúa a ser o medio con maior penetración, pero o seu consumo está a cambiar, duplicándose o acceso a través doutros dispositivos. O uso de Internet, pola súa banda, continúa a crecer e xa está cerca de desbancar a publicidade exterior como o segundo medio con máis impacto.\nO xornal máis lido no estado volve ser o Marca, cun total de 1.973.000 lectores diarios, mentres que entre a prensa xeneralista diaria destaca El País, con 1.069.000 lectores. Entre as revistas semanais, o ranking é encabezado por Pronto, con 2,65 millóns de lectores, e no das mensuais por National Geographic, con 1,57. A Cadena Ser, con 4.089.000 ouvintes diarios, entre as xeneralistas, e Los 40, con 2.810.000, entre as temáticas, son as radios máis escoitadas. No caso das televisións, destaca Antena 3, cun 16,9% do share, pero cómpre destacar que o EGM non mide as audiencias das canles de Mediaset, que decidiu non aparecer nos estudos da AIMC por considerar os seus métodos "obsoletos". Entre os sitios de Internet analizados pola AIMC, por outra banda, YouTube é o máis visitado con 24,3 millóns de usuarios diarios.\nNo caso de Galicia, o diario máis lido volve ser La Voz de Galicia, con 527.000 lectores diarios, seguido do Faro de Vigo, con 233.000, El Progreso, con 84.000 e La Región, con 79.000. La Voz de Galicia aparece ademais como o cuarto máis lido entre os xeneralistas de todo o estado, tras El País, El Mundo e La Vanguardia. A emisora radiofónica xeneralista máis escoitada na nosa comunidade é a Cadena Ser, que suma 662.000 ouvintes diarios, seguida da Cope e a Radio Galega.


Marina Ortega do grupo socialista proponlle á Xunta estatexias específicas para estudar e prever o impacto negativo das novas tecnoloxías nos menores - BadalNovas\nInicio Política Marina Ortega do grupo socialista proponlle á Xunta estatexias específicas para estudar...\nMarina Ortega insta ao goberno a recabar o apoio dos profesionais na materia para “dilucidar cuestións clave que abran o camiño dunha situación para a que non estabamos preparados”\nA portavoz de Política Social do Grupo Socialista, Marina Ortega, propúxolle hoxe á Xunta que deseñe e execute estratexias específicas para o estudo e prevención do impacto negativo das novas Tecnoloxías da Relación, Información e Comunicación –TRIC- nos menores. Ortega presentou unha pregunta oral neste sentido na Comisión de Sanidade e Política Social celebrada hoxe no Parlamento.\nA parlamentaria socialista instou ao goberno galego a colaborar coas universidades, os axentes sociais implicados e os colexios profesionais para deseñar un plan de acción coa mirada posta na prevención das consecuencias desta nova realidade. Reclamou a posta en marcha de actuacións específicas para “previr e aportar documentación aos pais e nais, familias, escolas e aos mesmos menores, que son os primeiros interesados”.\nSinalou que o goberno galego debe “ir da man dos profesionais implicados que poden dilucidar moitas das cuestións clave, que nos poidan abrir o camiño para adaptarnos e sobrelevar esta situación, que constitúe unha novidade para a que non estabamos preparados”. Sinalou que “igual que hai 40 anos estaba normalizado o consumo de tabaco cando ningún pai quería danar a saúde dos seus fillos, hoxe podemos ver nenos pequenos na silla de paseo co móbil nas mans”.\nMarina Ortega apuntou ao estudo realizado por Unicef e a unidade de Psiquiatría da Universidade de Santiago baseado nunha mostra de máis de 50.000 menores que pon de relevo “datos preocupantes e reveladores” no que é unha “radiografía do que nos estamos a atopar”. Salientou como exemplo que “o 25 por cento dos menores admiten ter discusións polo uso da tecnoloxía a lo menos unha vez á semana, o que e unha porcentaxe moi alta”.\nApelou á Xunta a fixar estratexias acaídas fronte a unha nova realidade que presenta novos riscos por exemplo, citou, polo uso inadecuado das pantallas, ou a potencial adictividade sen substancia dos videoxogos. Engadiu os fenómenos de sexting ou grooming específicos das redes sociais, a distorsión da propia imaxe corporal a través destas TRIC e das expectativas das relacións sexuais derivado do acceso descontrolado a contido sexual explícito por parte dos menores.\nNota de prensa da presentación da Revista Mazarelos co debate Novas artistas galegas\n8 de setembro : Día Internacional do Xornalista\nO Concello de Cea pide responsabilidade ante o uso dun parque público cuxa utilización está prohibida\nMartín Seco do grupo socialista considera “un despropósito técnico” o plan forestal da Xunta\nGonzalo Caballero reclama á Xunta que “rectifique” tras rexeitar unha emenda do Psdeg para aumentar en 62 millóns os fondos para axudar a hostalería,...\nInformación do concello de Maside sobre a ampliación do parque empresarial do Carballiño – Maside\nPlataforma Pro Campus de Ourense: Firmas por un Máster Exclusivo de Enxeñería Aeronáutica\n10 de abril: Día Mundial do Síndrome de West